สำนักงานประกันสังคม แจงสิทธิประโยชน์กรณีลูกจ้างเมียนมาได้รับบาดเจ็บและเสียชีวิต จากเหตุการณ์นั่งร้านถล่มที่จังหวัดภูเก็ต
สำนักงานประกันสังคม แจงสิทธิประโยชน์กรณีลูกจ้างเมียนมาได้รับบาดเจ็บและเสียชีวิต จากเหตุการณ์นั่งร้านถล่มที่จังหวัดภูเก็ต พร้อมสั่งการประกันสังคมในพื้นที่ลงไปตรวจสอบเบื้องต้นและดูแลลูกจ้างให้ได้รับสิทธิ    นายอนันต์ชัย อุทัยพัฒนาชีพ เลขาธิการสำนักงานประกันสังคม กล่าวถึงกรณี เกิดเหตุนั่งร้าน ที่กำลังสร้างคอนโดมิเนียมถล่ม บริเวณถนนวิเศษ ใกล้กับเทศบาลตำบลราไวย์ อำเภอเมือง จังหวัดภูเก็ต เมื่อวันที่ 11 สิงหาคม 2562 เวลาประมาณ 14.00 น. ทำให้มีคนงานก่อสร้างซึ่งเป็นชาวเมียนมาประสบเหตุจำนวน 11 ราย บาดเจ็บ 8 ราย เสียชีวิต 1 ราย และยังติดค้างอยู่ใต้ตึกอีก 2 ราย ส่วนผู้บาดเจ็บได้นำส่งโรงพยาบาลวชิระภูเก็ต ขณะนี้กำลังใช้เครื่องมือตัดถ่างให้ความช่วยเหลือผู้ประสบภัยที่ติดอยู่ใต้อาคาร จากกรณีดังกล่าว ลูกจ้างที่ประสบอุบัติเหตุดังกล่าว จะได้รับสิทธิประโยชน์จากกองทุนเงินทดแทน ดังนี้ ค่ารักษาพยาบาลเท่าที่จ่ายจริงตามความจำเป็นตามกฎกระทรวงขึ้นอยู่กับความรุนแรง ของการประสบอันตรายตั้งแต่ 50,000 ถึง 1,000,000 บาท ค่าทดแทนการหยุดพักรักษาตัวกรณีไม่สามารถทำงานได้ ในอัตราร้อยละ 70 ของค่าจ้าง รายเดือนไม่เกิน 1 ปี ค่าทำศพตามอัตราที่กำหนดในกฎกระทรวง ค่าทดแทนกรณีเสียชีวิต ร้อยละ 70 ของค่าจ้างรายเดือนเป็นระยะเวลา 10 ปี จ่ายให้ผู้มีสิทธิ ตามกฎหมาย    เลขาธิการสำนักงานประกันสังคม ได้มอบหมายประกันสังคมจังหวัดภูเก็ตลงไปตรวจสอบเบื้องต้น และดูแลลูกจ้างที่ได้รับบาดเจ็บจากเหตุการณ์ดังกล่าวให้ได้รับสิทธิอย่างเต็มที่ พร้อมทั้งให้ความช่วยเหลือทันที หากลูกจ้างมีข้อสงสัยสามารถสอบถามข้อมูลเพิ่มเติมได้ที่สำนักงานประกันสังคมทุกแห่ง หรือโทร. 1506 เจ้าหน้าที่ให้บริการตลอด 24 ชั่วโมง